KIRJALLINEN KYSYMYS E-0880/02 esittäjä(t): Anna Karamanou (PSE) komissiolle. Lasten pahoinpitely Albanian vankiloissa.



Virallinen lehti nro 092 E , 17/04/2003 s. 0030 - 0030



KIRJALLINEN KYSYMYS E-0880/02 esittäjä(t): Anna Karamanou (PSE) komissiolle (2. huhtikuuta 2002) Aihe: Lasten pahoinpitely Albanian vankiloissa Amnesty Internationalin mukaan pidätettyjen lasten pahoinpitelyt Albaniassa ovat laajalle levinnyt ja hyvin yleinen käytäntö. Yksitoistavuotiaan Ergest Shelen tapaus, jossa häntä kidutettiin pidätettynä ollessaan, jotta hän tunnustaisi varastaneensa laukun, on vain yksi monista tapauksista, joissa lapset ovat joutuneet Albanian poliisin kiduttamiksi ja pahoinpitelemiksi pidätysaikana. Kansalaisjärjestö Albanian lasten oikeuksien suojelukeskus mainitsee raportissaan, että poliisi käyttää usein kidutusta pakottaakseen alaikäiset tunnustamaan rikoksia. Lisäksi lapset eivät uskalla nostaa syytettä, koska he pelkäävät joutuvansa uusien pahoinpitelyjen kohteeksi. Huomattakoon, että Albania on ratifioinut kaikki kidutuksen kieltävät kansainväliset sopimukset, joihin sisältyy myös lasten oikeuksien kansainvälinen yleissopimus. Kysyn komissiolta, aikooko se painostaa Albanian hallitusta, jotta ryhdyttäisiin välittömiin toimiin lasten oikeuksien turvaamiseksi ja suojelemiseksi pidätysaikana ja syylliset asetettaisiin rikosoikeudelliseen vastuuseen? Aikooko komissio pyytää Albanian oikeusministeriä tukemaan lainsäädäntöä, jolla luodaan alaikäisiä koskeva oikeudenkäyttöjärjestelmä? Christopher Pattenin komission puolesta antama vastaus (25. huhtikuuta 2002) Komissio suhtautuu vakavasti pahoinpitelyä ja kidutusta koskeviin väitteisiin. EU on korostanut vakaata päätöstään käsitellä tätä kysymystä yleisten asioiden neuvostossa huhtikuussa 2001 hyväksymissä EU:n politiikan suuntaviivoissa suhteissa kolmansiin maihin kidutukseen ja muuhun julmaan, epäinhimilliseen tai halventavaan kohteluun tai rangaistukseen liittyvissä kysymyksissä(1). Näissä suuntaviivoissa viitataan tässä yhteydessä muun muassa lasten erityisen suojelun tarpeeseen. Komissio on huomauttanut useita kertoja, että Albanian vankila- ja säilöönottojärjestelmiä on parannettava erityisesti, kun kyse on tutkintavangeista, ja että Albanian lainvalvontaviranomaisten pitäisi olla paremmin tietoisia ihmisoikeuksiin liittyvistä velvollisuuksistaan ja noudattaa niitä. Komissio on myös tuonut esille Albanian tuomioistuinjärjestelmän puutteita ja sitä, että maan tuomareiden on käsiteltävä ihmisoikeusasioita asianmukaisesti. Kaikki nämä institutionaaliset heikkoudet vaikuttavat myös säilöönotettujen alaikäisten tilanteeseen. Komissio korostaa parhaansa mukaan Albanialle sitä, kuinka tärkeää on ratkaista edellä mainitut kysymykset. Komissio jatkaa sen korostamista, kuinka tarpeellista on kiinnittää erityistä huomiota tuomioistuimen eteen tuotujen alaikäisten kohteluun ja että kohtelun olisi täytettävä kansainväliset normit koko prosessin ajan (pidättäminen, oikeudenkäynti, vangittuna pitäminen). Komissio antaa erityistä taloudellista tukea vangittujen oloihin liittyvien kysymysten ratkaisemiseksi ja heidän oikeuksiensa kunnioittamiseksi. Tähän sisältyvät poliiseille, tuomioistuimille ja muille kohderyhmille tarkoitetut valistus- ja koulutusohjelmat, joilla pitäisi voida asteittain parantaa säilöönottopaikoissa muun muassa alaikäisiin sovellettavia normeja. (1) http://ue.eu.int/newsroom/newmain.asp?lang=1.